《金缕曲 寄素乡姊》
清代·程端颖

欲见无由计。忆归来、一旬话旧，许多情意。细数离愁千万缕，语语相怜到底。

有几个、如君知己。怪煞流光容易过，又无端、判袂销魂地。

写不尽，别离味。

顿教枨触愁无际。料今番、吟馀绣倦，一般幽思。最是不堪风雨夜，倚枕乍凉天气。

隔咫尺、天涯千里。剩有诗魂飞不定，梦迢迢、暗把情丝系。

算只有，恨无已。

作者简介：字蕴吟，一字小芝，昭文人，武进高书耕室。有《还珠词》。